《读放翁剑南集》
宋代·刘应时

少陵先生赴奉天，乌帽麻鞋见天子。
乾坤疮痍塞目惨，人烟萧瑟胡尘起。
八月之吉风凄然，北征徒步走三川。
夜经战场霜月冷，累累白骨生苍烟。
五载栖栖客蜀郡，骑驴日候平安信。
喜闻诸将收山东，拭泪一望长安近。
瞿唐想风放船时，回首夔府多愁思。
蜀人至今亦好事，翠珉盛刻草堂诗。
放翁前身少陵老，胸中如宽天地小。
平生一饭不忘君，危言曾把奸雄扫。
周流斯世辙已环，一笑又入剑南山。
酒杯吸尽锦屏秀，孤剑声锵峡水寒。
万丈蜡霓蟠肺腑，射虎刽鲸时一吐。
我虽老眼向昏花，夜窗吟哦杂风雨。
不陵间关兵乱中，放翁遭时乐且丰。
饱参要具正法眼，切忌错下将无同。
茶山夜半传机要，断非口耳得其妙。
君不见塔主不识古云门，异时衣钵还渠绍。

作者简介：四明人，字良佐。喜好诗，与陆游、杨万里友善。有《颐庵居士集》。